Deividas Bronšteinas
Deividas Jonovičius Bronšteinas (rus. Дави́д Ио́нович Бронште́йн; 1924 m. vasario 19 d. – 2006 m. gruodžio 5 d.) – šachmatų didmeistris. 1951 m. žaidė dėl pasaulio čempiono vardo mačą su M. Botviniku ir baigė lygiosiomis 12:12. Nuo II pasaulinio karo pabaigos iki XX a. šeštojo dešimtmečio vidurio jis buvo tarp trijų geriausių SSRS ir tarp penkių geriausių pasaulio žaidėjų. Du kartus laimėjo SSRS čempionatą – 1948 m. (kartu su A. Kotovu) ir 1949 m. (kartu su V. Smyslovu). Šešis kartus Maskvos čempionas – 1946, 1953, 1957, 1961, 1968 (kartu su T. Petrosianu), 1982 m. (kartu su N. Raškovskiu). Tarpzoninių turnyrų Saltsjobadene (1948 m.) ir Geteborge nugalėtojas. Keturis kartus dalyvavo šachmatų olimpiadose (1952–1958 m.), vieną kartą Europos komandiniame šachmatų čempionate (1957 m.). Jis taip pat žinomas kaip šachmatų knygų autorius.